Република Србија

АП Војводина

Општина Оџаци

Општинска управа

ОДЕЉЕЊЕ ЗА ФИНАНСИЈЕ И ПРИВРЕДУ

Број: 401-3-102/15-03

Дана: 28.05.2015.

**ПРЕДМЕТ: Упутство за припрему предлога ребаланса финансијских планова директног и индиректних корисника буџета општине Оџаци за 2015. годину**

На основу члана 40, 41, 47 и 63 Закона о буџетском систему („Сл. гласник РС“, број: 54/2009, 73/2010, 101/2010, 101/2011, 93/2012, 62/2013, 63/2013, 108/2013 и 142/2014) достављамо Вам Упутство за припрему ребаланса финансијских планова директног и индиректних корисника буџета општине Оџаци за 2015. годину.

**На основу:**

1. **Предлога Одлуке о завршном рачуну буџета општине Оџаци за 2014. годину који је утврдило Општинско веће општине Оџаци на својој 42. седници дана 22.05.2015. године**
2. **Исказаних потреба корисника буџета да се у оквиру структуре расхода и издатака изврше измене и**
3. **Анализе остварених прихода и извршених расхода за период јануар-мај 2015. године,**

**Предлаже се доношење измена и допуна Одлуке о буџету општине Оџаци за 2015. годину.**

**Инструкције** за израду предлога ребаланса буџета за 2015. годину:

Полазећи од одобрене масе средстава и одобрених апропријација Одлуком о буџету општине Оџаци за 2015. годину, директни и индиректни корисници буџета општине треба да сачине предлоге ребаланса финансијских планова имајући у виду следеће:

1. **Реалну процену** финансијских потреба и извора средстава из којих ће се ове потребе финансирати.
2. За сваки планирани расход морају имати **ваљан правни основ као и тачан обрачун** који се у форми образложења доставља као прилог предложеном финансијском плану.
3. **Групу расхода** која директно не утиче на квалитет обављања делатности **умањити за најмање 15%**.
4. За групу расхода економске класификације 425, 511 и 512 а који су планирани важећом Одлуком о буџету за 2015 годину, потребно је доставити посебно образложење о неопходности тих расхода.
5. Како су буџетска средства ограничена корисници су у обавези да **утврде приоритете** у врсти и висини расхода, а не угрожавајући делатност.
6. Детаљно анализиран Предложен финансијски план мора бити разматран на одговарајућем органу управљања и потписан од стране одговарајућег органа.

Предлози ребаланса финансисјких планова директног и индиректних корисника буџета не могу прелазити одобрену масу средстава која је корисницима буџета утврђена Одлуком о буџету општине Оџаци за 2015. годину, сем у оправданим случајевима и уз сагласност Председника општине као предлагача Одлуке о буџету и наредбодавца за извршење буџета.

Потребно је да се предложени расходи искажу према очекиваним изворима финансирања у складу са чланом 8 Правилника о стандардном класификационом оквиру и контном плану за буџетски систем с обзиром да је услов за коришћење остварених сопствених прихода планиран расход у буџету из тог извора.

Изузетно, директни и индиректни корисници буџета општине Оџаци могу поднети захтеве за додатна средства, уколико се створила потреба применом нових или измењених закона и других аката. Обавеза корисника је да се кроз писмено образложење изнесу оправдани разлози за планирање додатних средстава, правни основ постојаности потребе, ефекти које ће активности произвести у наредном периоду, да утврди редослед приоритета и сл.

Напомињемо да је и у изради предлога ребаланса финансијских планова, обавеза кориника буџета општине Оџаци **да се придржавају Упутства за припрему одлуке о буџету локалне власти за 2015. годину и пројекција за 2016. и 2017. годину који је доставило Министарство финансија и налази се на сајту Министарства финансија**, а имајући у виду Програмско буџетирање и пратеће обрасце са циљевима и индикаторима.

**ПОСЕБНА НАПОМЕНА:**

Чланом 36а Закона о буџетском систему предвиђено је да уколико је одлука о буџету локалне власти супротна смерницама из Упутства у делу којим се локалној власти дају смернице за планирање масе средстава за плате, броја запослених и субвенција, министар може привремено обуставити пренос трансферних средстава из буџета Републике Србије, до момента док се одлука о буџету не усклади са Упутством.

На основу обавештења достављеног од Министарства државне управе и локалне самоуправе, а у складу са усвојеним Полазним основама за прву фазу оптимизације јавне управе у 2015. години од стране Савета за реформу јавне управе, потребно је да нам доставите податке из Табеле 3 – Месечна плата у 2015. години, у циљу процене потребне масе средстава за исплату плата запослених у буџету општине за 2015. годину.

Предлог финансијског плана састоји се из следећих делова:

Табела 1 – Предлог плана прихода и примања за 2015. годину,

Табела 2 – Предлог плана расхода и издатаказа 2015. годину,

Табела 3 – Месечна плата у 2015. години,

Табела 4 – Планирана маса средстава за плате запослених за 2015 .годину достављају корисници чије се зараде исплаћују из буџета општине Оџаци.

У предлоге својих финансијских планова уврстите промене апропријације до 5% и одобрена средства из текуће буџетске резерве.

Упутство и табеле можете преузети на званичном сајту општине Оџаци, www.odzaci.rs у оквиру дела који се односи на буџет. Све попуњене табеле са образложењем морају се доставити у штампаном и електронском облику. Штампане табеле морају имати печат и потпис одговорног лица корисника буџетских средстава.

Предлоге ребаланса својих финансијских планова доставите у електронском облику на адресу privreda@odzaci.rs, а у штампаном облику на писарницу Општинске управе најкасније до 05.06.2015. године.

За све додатне информације и упутства, можете се обратити Одељењу за финансије и привреду Општинске управе Оџаци – Одсек за буџет и то:

1. за Директног корисника, Месне заједнице, ЈКП „Услуга“, ЈКП „Брестком“, Здравство некласификовано на другом месту, Јавни ред и безбедност и Цивилна одбрана,контакт особа је Саша Недељковић, телефон 025/466-040,
2. за Народну библиотеку „Бранко Радичевић“, Развој туризма, Услуге рекреације и спорта – Спортско-пословни центар, ЈП „Дирекција за изградњу“, Програм заштите и уређења пољопривредног земљишта, Буџетски фонд за финансирање активне политике запошљавања, Фонд за заштиту животне средине, контакт особа је Никола Павлица, телефон 025/466-041,
3. за Основно и средње образовање, Предшколску установу „Полетарац“, Центар за социјални рад, Спортски савез, Информисање, Образовање некласификовано на другом месту, Дотације невладиним организацијама, Фонд за популациону политику, Лап за Роме контакт особа је Марина Бубало, телефон 025/466-044.

С поштовањем,

Руководилац одељења

Славка Анђелковић Петровић